ANNESS III

Kampjunar u ttestjar kif imsemmi fl-Artikoli 4 u 7

1. Il-kampjunar u l-ittestjar għall-istħarriġ uffiċjali ta’ detezzjoni, kif imsemmi fl-Artikolu 4(1) u (2), jitwettqu kif ġej: Il-kampjunar li jinvolvi kampjun ta’ ħamrija b’rata standard ta’ mill-inqas 1 500 ml ħamrija/ettaru li jinġabar minn mill-inqas 100 qalba/ettaru, preferibbilment permezz ta’ grilja rettangolari ta’ mhux inqas minn 5 metri wisa’ u mhux iktar minn 20 metru tul bejn il-punti ta’ kampjunar li jkopru s-sit tal-produzzjoni kollu. Il-kampjun kollu jintuża għal aktar eżaminazzjoni, jiġifieri l-estrazzjoni taċ-ċisti, l-identifikazzjoni tal-ispeċi u, jekk ikun japplika, id-determinazzjoni tat-tip patoġeniku/il-grupp ta’ virulenza. L-ittestjar permezz tal-applikazzjoni tal-metodi li ġejjin għall-estrazzjoni tal-pest speċifikat, li huma deskritti fil-protokolli ta’ dijanjożi rilevanti vvalidati u rikonoxxuti internazzjonalment: (a) fir-rigward tal-estrazzjoni, il-metodi bbażati fuq il-landa Fenwick, iċ-ċentrifuga Schuiling, l-elutrijatur Seinhorst jew l-elutrijatur Kort; (b) fir-rigward tad-detezzjoni u l-identifikazzjoni, wieħed minn dawn li ġejjin: (i) l-iżolament taċ-ċisti tal-Globodera mill-fdalijiet ibbażat fuq il-morfoloġija taċ-ċisti, segwit minn identifikazzjoni tal-ispeċijiet bbażata fuq il-morfoloġija ta’ ċisti u larvi individwali, flimkien mat-test tal-PCR konvenzjonali bbażat fuq Bulman u Marshall, 1997 (1) (f’każ ta’ dubju dwar il-preżenza tal- G. tabacum, jista’ jitwettaq ukoll it-test tal-PCR konvenzjonali bbażat fuq Skantar et al., 2007 (2)); (ii) l-iżolament taċ-ċisti tal-Globodera mill-fdalijiet ibbażat fuq il-morfoloġija taċ-ċisti, segwit minn identifikazzjoni tal-ispeċijiet ibbażata fuq il-morfoloġija taċ-ċisti u tal-larvi individwali, flimkien ma’ PCR f’ħin reali bbażat fuq Gamel et al., 2017 (3); (iii) l-iżolament ta’ ċisti tan-nematodi mill-fdalijiet, segwit minn detezzjoni tal-ispeċijiet b’PCR f’ħin reali bbażata fuq Gamel et al., 2017 (3).

2. Il-kampjunar għall-istħarriġ uffiċjali ta’ monitoraġġ, kif imsemmi fl-Artikolu 7, jitwettaq f’konformità ma’ wieħed minn dawn li ġejjin: (a) il-kampjunar imsemmi fil-paragrafu 1, b’rata minima ta’ kampjunar tal-ħamrija ta’ mill-inqas 400 ml/ettaru; (b) il-kampjunar speċifiku ta’ mill-inqas 400 ml ta’ ħamrija wara eżaminazzjoni viżiva ta’ għeruq fejn ma jinstabux sintomi viżivi; jew (c) il-kampjunar ta’ mill-inqas 400 ml ta’ ħamrija li tkun assoċjata mal-patata wara l-ħsad, bil-kundizzjoni li s-sit tal-produzzjoni fejn tkabbret il-patata jkun rintraċċabbli. L-ittestjar għall-istħarriġ uffiċjali ta’ monitoraġġ, kif imsemmi fl-Artikolu 7, jitwettaq f’konformità mal-punt 1.

3. B’deroga mill-punt 1, ir-rata standard ta’ kampjunar tista’ titnaqqas għal minimu ta’ 400 ml ta’ ħamrija/ettaru f’kull wieħed mill-każijiet li ġejjin: (a) ikun hemm prova dokumentata li l-ebda patata jew pjanta oħra elenkata fil-punt 1 tal-Anness I ma tkabbret u kienet preżenti fis-sit tal-produzzjoni fis-sitt snin qabel l-istħarriġ uffiċjali ta’ detezzjoni; (b) ma jkun instab l-ebda eżemplar tal-pest speċifikat matul l-aħħar żewġ stħarriġiet uffiċjali suċċessivi ta’ detezzjoni f’kampjuni ta’ 1 500 ml ħamrija/ettaru, u l-ebda patata jew pjanta elenkata fil-punt 1 tal-Anness I, għajr dawk li għalihom ikun meħtieġ stħarriġ uffiċjali ta’ detezzjoni f’konformità mal-Artikolu 4(1), ma tkun tkabbret wara li jkun twettaq l-ewwel stħarriġ ta’ detezzjoni uffiċjali; (c) ma jkun instab l-ebda eżemplar tal-pest speċifikat jew taċ-ċisti tal-pest speċifikat mingħajr kontenut ħaj fl-aħħar stħarriġ ta’ detezzjoni uffiċjali, li jrid ikun jikkonsisti minn daqs tal-kampjun ta’ mill-inqas 1 500 ml ħamrija/ettaru, u l-ebda patata jew pjanta elenkata fil-punt 1 tal-Anness I, għajr dawk li għalihom huwa meħtieġ stħarriġ ta’ detezzjoni uffiċjali f’konformità mal-Artikolu 4(1), ma tkun tkabbret fis-sit tal-produzzjoni wara li jkun twettaq l-aħħar stħarriġ ta’ detezzjoni uffiċjali.

4. Ir-rata ta’ kampjunar tista’ titnaqqas għal għelieqi akbar minn 8 ha u 4 ha, rispettivament, f’kull wieħed mill-każijiet li ġejjin: (a) fil-każ tar-rata standard imsemmija fil-punt 1, għandhom jittieħdu kampjuni mill-ewwel 8 ettari bir-rata speċifikata f’dan il-punt, iżda din tista’ titnaqqas għal kull ettaru addizzjonali għal minimu ta’ 400 ml ħamrija/ettaru; (b) fil-każ tar-rata standard imsemmija fil-punt 3, għandhom jittieħdu kampjuni mill-ewwel 4 ettari bir-rata speċifikata f’dan il-punt, iżda din tista’ titnaqqas għal kull ettaru addizzjonali għal minimu ta’ 200 ml ħamrija/ettaru.

5. L-użu tad-daqs imnaqqas tal-kampjun, kif imsemmi fil-punti 3 u 4, jista’ jitkompla fl-istħarriġ uffiċjali ta’ detezzjoni sussegwenti msemmi fl-Artikolu 3(1), sakemm il-pesti speċifikati ma jkunux instabu fis-sit tal-produzzjoni kkonċernat.

6. Id-daqs standard tal-kampjun tal-ħamrija jista’ jitnaqqas għal minimu ta’ 200 ml ħamrija/ettaru, sakemm is-sit tal-produzzjoni jkun jinsab f’żona ddikjarata ħielsa mill-pest speċifikat, u tkun iddeżinjata, miżmuma u mistħarrġa f’konformità mal-Istandards Internazzjonali għall-Miżuri Fitosanitarji rilevanti (ISPM Nru 4) (4).

7. Id-daqs minimu tal-kampjun tal-ħamrija f’kull każ għandu jkun ta’ 200 ml ta’ ħamrija għal kull sit tal-produzzjoni.

(1) Bulman, S.R. & Marshall, J.W. (1997). Differentiation of Australasian potato cyst nematode (PCN) populations using the Polymerase Chain Reaction (PCR). New Zealand Journal of Crop and Horticultural Science 25, 123-129.

(2) Skantar, A.M., Handoo, Z.A., Carta, L.K., Chitwood, D.J. (2007). Morphological and molecular identification of Globodera pallida associated with Potato in Idaho. Journal of Nematology 39(2), 133-144.

(3) Gamel, S., Letort A., Fouville D., Folcher L., Grenier E. (2017). Development and validation of real-time PCR assays based on novel molecular markers for the simultaneous detection and identification of Globodera pallida, G. rostochiensis and Heterodera schachtii. Nematology 19 (7):789-804.

(4) ISPM 4. 1995. Requirements for the establishment of pest free areas. Rome, IPPC, FAO. https://www.ippc.int/en/publications/614/